Projekts

|  |  |
| --- | --- |
|  | |
|  | |
| LATVIJAS REPUBLIKAS MINISTRU KABINETS  2017.gada \_\_\_\_\_\_\_\_\_ Noteikumi Nr.\_\_\_\_ |  |

Rīgā (prot. Nr.\_\_\_, \_\_\_.§)

**Starptautiskas uzņēmumu grupas pārskata par katru valsti noteikumi**

Izdoti saskaņā ar likuma

"Par nodokļiem un nodevām"

7.panta ceturto daļu,

15.panta devīto daļu un

18. 1panta trešo daļu

1. **Vispārīgie jautājumi**

1. Noteikumi nosaka:

1.1. starptautisku uzņēmumu grupas pārskata par katru valsti (turpmāk noteikumos – pārskats) struktūru un saturu, pārskatā lietoto terminu skaidrojumu, kā arī tā sagatavošanas un iesniegšanas kārtību;

1.2. nosacījumus, kuriem iestājoties, ir sniedzams pārskats, kā arī kārtību, kādā veic automātisko apmaiņu ar pārskatiem starp Latvijas Republikas un citu Eiropas Savienības dalībvalstu kompetentajām iestādēm vai jebkuru citas valsts kompetento iestādi, ar kuru Latvijas Republikas kompetentā iestāde, pamatojoties uz Latvijas Republikas noslēgto starptautisko līgumu, noslēdza attiecīgu kompetento iestāžu līgumu (turpmāk noteikumos – iesaistīto valstu kompetentās iestādes).

2. Noteikumos lietotie termini:

2.1. grupa – ar īpašumtiesībām vai kontroli saistītu uzņēmumu kopums, kam nepieciešams sagatavot konsolidētu gada pārskatu saskaņā ar piemērojamajiem finanšu pārskatu sagatavošanas principiem (standartiem) vai arī kam šādi būtu nepieciešams rīkoties, ja līdzdalības daļas pamatkapitālā tiktu tirgotas publiskā vērtspapīru biržā;

2.2. starptautiska uzņēmumu grupa – grupa, kas ietver divus vai vairākus uzņēmumus, kuru rezidence nodokļu vajadzībām atrodas dažādās valstīs vai teritorijās, vai kas ietver uzņēmumu, kura rezidence nodokļu vajadzībām atrodas vienā valstī vai teritorijā un kuram nodokļus par saimniecisko darbību, ko tas veic ar pastāvīgās pārstāvniecības starpniecību, uzliek citā valstī vai teritorijā, un kas nav izslēgta starptautiska uzņēmumu grupa;

2.3. izslēgta starptautiska uzņēmumu grupa – grupa, kuras kopējie konsolidētie grupas ieņēmumi (apgrozījums) attiecīgajā fiskālajā gadā tieši pirms pārskata fiskālā gada, kā tas atspoguļots tās konsolidētajā gada pārskatā par šādu iepriekšējo fiskālo gadu, nepārsniedz 750 000 000 *euro*;

2.4. starptautiskas uzņēmumu grupas sastāvā esoša vienība ir:

2.4.1. jebkura starptautiskas uzņēmumu grupas atsevišķa vienība, kura veic saimniecisko darbību un ir iekļauta starptautiskas uzņēmumu grupas konsolidētajā gada pārskatā vai tiktu tajā iekļauts, ja līdzdalības daļas šādas starptautiskas uzņēmumu grupas vienības, kura veic saimniecisko darbību, pamatkapitālā tiktu tirgotas publiskā vērtspapīru biržā;

2.4.2. jebkura tāda vienība, kura veic saimniecisko darbību un ir izslēgta no starptautiskas uzņēmumu grupas konsolidētā gada pārskata, pamatojoties tikai uz lieluma vai būtiskuma apsvērumiem;

2.4.3 jebkura šo noteikumu 2.4.1. vai 2.4.2.apakšpunktā minētā atsevišķa starptautiskas uzņēmumu grupas vienība, ja tā sagatavo atsevišķu gada pārskatu;

2.5. pārskatu sniedzoša vienība – starptautiskas uzņēmumu grupas sastāvā esoša vienība, kurai ir pienākums savas starptautiskas uzņēmumu grupas vārdā iesniegt pārskatu;

2.6. mātes uzņēmums – starptautiskas uzņēmumu grupas sastāvā esoša vienība, kurai:

2.6.1. tieši vai netieši pieder pietiekama līdzdalība vienā vai vairākās citās šādas starptautiskas uzņēmumu grupas sastāvā esošajās vienībās, tai ir nepieciešams sagatavot konsolidēto gada pārskatu saskaņā ar finanšu pārskatu sagatavošanas principiem (standartiem), ko vispārīgi piemēro minētās vienības nodokļu vajadzībām izvēlētās rezidences valstī vai teritorijā, vai arī tai šādi būtu nepieciešams rīkoties, ja minētās vienības līdzdalības daļas pamatkapitālā tiktu tirgotas publiskā vērtspapīru biržā tās nodokļu vajadzībām izvēlētās rezidences valstī vai teritorijā, un

2.6.2. nav citas šādas starptautiskas uzņēmumu grupas sastāvā esošas vienības, kurai tieši vai netieši pieder pietiekama līdzdalība vienā vai vairākās citās šādas starptautiskas uzņēmumu grupas sastāvā esošajās vienībās, tai ir nepieciešams sagatavot konsolidēto gada pārskatu saskaņā ar finanšu pārskatu sagatavošanas principiem (standartiem), ko vispārīgi piemēro minētā subjekta nodokļu vajadzībām izvēlētās rezidences valstī vai teritorijā.

2.7. aizstājējmātes uzņēmums – viena starptautiskas uzņēmumu grupas sastāvā esoša vienība, kuru šāda starptautiska uzņēmumu grupa ir iecēlusi kā vienīgo mātes uzņēmuma aizstājēju, lai šādas starptautiskas uzņēmumu grupas vārdā attiecīgā sastāvā esoša vienība nodokļu vajadzībām izvēlētās rezidences valstī vai teritorijā iesniegtu pārskatu;

2.8. fiskālais gads – pārskata periods, par kuru starptautiskas uzņēmumu grupas mātes uzņēmums sagatavo konsolidēto gada pārskatu;

2.9. pārskata fiskālais gads – fiskālais gads, kura finanšu un darbības rezultāti ir atspoguļoti pārskatā;

2.10. attiecīgs kompetento iestāžu līgums – līgums starp Latvijas Republiku un tādas ārpus Eiropas Savienības esošas valsts pilnvarotajiem pārstāvjiem, kas ir starptautiska līguma puses, un kurā starp Latvijas Republiku un valsti ir noteikts pienākums automātiski apmainīties ar pārskatiem;

2.11. starptautiskais līgums:

2.11.1. daudzpusējā Konvencija par savstarpējo administratīvo palīdzību nodokļu jomā;

2.11.2. jebkura divpusēja vai daudzpusēja nodokļu konvencija;

2.11.3. jebkurš nodokļu informācijas apmaiņas līgums, kurā Latvijas Republika ir līguma puse un kurā saskaņā ar tā noteikumiem paredzēts tiesiskais pamats nodokļu informācijas apmaiņai ar valsti, tostarp automātiska šādas informācijas apmaiņa.

2.12. sistēmisks traucējums – attiecībā uz valsti nozīmē to, ka attiecīgajai valstij un Latvijas Republikai ir attiecīgs kompetento iestāžu līgums, bet tā ir apturējusi automātisku informācijas apmaiņu (ar attiecīgā kompetento iestāžu līguma noteikumiem nesaistītu iemeslu dēļ), vai arī to, ka attiecīgā valsts citā veidā nav spējusi Latvijas Republikai automātiski sniegt tās rīcībā esošus tādus pārskatus, kuros norādītie subjekti atrodas Latvijas Republikā.

3. Pārskats sastāv no trim sadaļām:

3.1. “Pārskats par ienākumu sadali, nodokļiem un saimniecisko darbību dalījumā par nodokļu vajadzībām izvēlētām rezidences valstīm vai teritorijām”, kas ietver informāciju par ieņēmumu summu, peļņu (zaudējumiem) pirms ienākuma nodokļa nomaksas, samaksāto ienākuma nodokli, uzkrāto ienākuma nodokli, pamatkapitālu, uzkrātajiem ienākumiem, darbinieku skaitu un materiālajiem aktīviem, kas nav nauda vai naudas ekvivalenti, attiecībā uz katru valsti vai teritoriju, kurā darbojas starptautiska uzņēmumu grupa (*pielikuma 1.tabula*);

3.2. “Saraksts ar visiem starptautiskas uzņēmumu grupas sastāvā esošiem subjektiem, kuri iekļauti katrā apkopojumā dalījumā pa nodokļu vajadzībām izvēlētajām valstīm vai teritorijām”, kas ietver informāciju par katras starptautiskas uzņēmumu grupas sastāvā esošas vienības identifikāciju, norādot tās izvēlētās rezidences valsti vai teritoriju un, ja tā atšķiras no minētās nodokļu vajadzībām izvēlētās rezidences valsts vai teritorijas, to valsti vai teritoriju, saskaņā ar kuras tiesību aktiem norādītā sastāvā esoša vienība ir izveidota, un tās galveno saimniecisko darbību vai saimnieciskās darbības būtību (*pielikuma 2.tabula*);

3.3. “Papildu informācija”, kurā iekļauta papildu informācija vai paskaidrojumi, kas veicina izpratni par pārskatā obligāti sniedzamo informāciju (*pielikuma 3.tabula*).

4. Šo noteikumu 12., 13., 16., 17. un 28.punktā minēto informāciju Valsts ieņēmumu dienestam paziņo, izmantojot Valsts ieņēmumu dienesta elektroniskās deklarēšanas sistēmu.

5. Valsts ieņēmumu dienests ir kompetentā iestāde pārskata nosūtīšanai iesaistīto valstu kompetentajām iestādēm.

6. Valsts ieņēmumu dienests automātiski (bez iepriekšēja pieprasījuma) šajos noteikumos noteiktajā kārtībā un, ievērojot Latvijas Republikas noslēgto atbilstīgu kompetento iestāžu līgumu ar attiecīgo citu valsti noteikumus, sniedz iesaistīto valstu kompetentajai iestādei pārskatu.

7. Pārskatā iekļauto informāciju Valsts ieņēmumu dienests izmanto:

7.1. lai izvērtētu augsta līmeņa transfertcenu riskus un citus riskus, kas saistīti ar Latvijas Republikā maksājamo nodokļu bāzes samazināšanu un peļņas novirzīšanu, tostarp, lai izvērtētu risku, ka starptautiskas uzņēmumu grupas dalībnieki neievēro piemērojamo transfertcenu tiesisko regulējumu, un nepieciešamības gadījumā – lai veiktu atbilstošu ekonomisko un statistisko analīzi;

7.2. nodokļu kontroles pasākumos saistībā ar pārbaudēm par starptautiskas uzņēmumu grupas transfertcenu noteikšanu vai citiem nodokļu jautājumiem.

1. **Pārskata sagatavošanas noteikumi**

8. Pārskata fiskālais gads aptver 12 mēnešus, un pirmais pārskata fiskālais gads sākas 2016.gada 1.janvārī.

9. Starptautiskas uzņēmumu grupas mātes uzņēmums, kas ir rezidents nodokļu vajadzībām Latvijas Republikā, 12 mēnešu laikā pēc pārskata fiskālā gada pēdējās dienas sagatavo un sniedz Valsts ieņēmumu dienestam pārskatu attiecībā uz pārskata fiskālo gadu.

10. Starptautiskas uzņēmumu grupas sastāvā esoša vienība, kura nodokļu vajadzībām ir rezidents Latvijas Republikā un kura nav starptautiskas uzņēmumu grupas mātes uzņēmums, ievērojot šo noteikumu 9.punktā noteikto termiņu, sagatavo un sniedz Valsts ieņēmumu dienestam pārskatu attiecībā uz tās starptautiskas uzņēmumu grupas pārskata fiskālo gadu, kurā tas ir sastāvā esoša vienība, ja ir spēkā kāds no šādiem nosacījumiem:

10.1. mātes uzņēmumam nav pienākuma tā nodokļu vajadzībām izvēlētās rezidences valstī vai teritorijā sagatavot un sniegt pārskatu;

10.2. ar valsti, kurā mātes uzņēmums ir rezidents nodokļu vajadzībām, ir spēkā esošs starptautisks līgums, bet nav spēkā esošs attiecīgs kompetentās iestādes līgums, lai atbilstoši šo noteikumu 8.punktā noteiktajam pārskata fiskālajam gadam sagatavotu un sniegtu pārskatu;

10.3. mātes uzņēmuma nodokļu vajadzībām izvēlētās rezidences valstī ir noticis sistēmisks traucējums, par ko Valsts ieņēmumu dienests ir darījis zināmu sastāvā esošajai vienībai, kura nodokļu vajadzībām ir rezidents Latvijas Republikā.

11. Starptautiskas uzņēmumu grupas sastāvā esoša vienība, kurai saskaņā ar šo noteikumu 10.punktā noteikto ir pienākums sagatavot un iesniegt pārskatu, pieprasa mātes uzņēmumam sniegt tam visu šajos noteikumos paredzēto informāciju, kas nepieciešama pārskata sagatavošanai.

12. Ja saskaņā ar šo noteikumu 11.punktā noteikto starptautiskas uzņēmumu grupas sastāvā esoša vienība nav ieguvusi vai saņēmusi visu nepieciešamo informāciju, kas nepieciešama pārskata aizpildīšanai attiecībā uz starptautisku uzņēmumu grupu, šī sastāvā esošā vienība iesniedz pārskatu, kurā ir visa tās rīcībā esošā informācija, un vienlaikus paziņo Valsts ieņēmumu dienestam, ka mātes uzņēmums ir atteicies sniegt nepieciešamo informāciju.

13. Ja starptautiskai uzņēmumu grupai ir viena vai vairākas sastāvā esošas vienības, kuras nodokļu vajadzībām ir rezidenti Eiropas Savienībā, un kurām saskaņā ar šo noteikumu 10.punktu ir pienākums sagatavot un iesniegt pārskatu, starptautiska uzņēmumu grupa var noteikt vienu no starptautiskas uzņēmumu grupas sastāvā esošajām vienībām, lai tā sagatavotu un sniegtu pārskatu par pārskata fiskālo gadu un vienlaikus paziņotu Valsts ieņēmumu dienestam, ka ar šo pārskata iesniegšanu ir paredzēts izpildīt pārskatu iesniegšanas prasību attiecībā uz visām šādas starptautiskas uzņēmumu grupas sastāvā esošajām vienībām, kuras nodokļu vajadzībām ir rezidenti Eiropas Savienībā.

14. Starptautiska uzņēmumu grupa atbilstoši šo noteikumu 13.punktam nevar izraudzīties par vienību, kas sniegs pārskatu, tādu sastāvā esošu vienību, kura, ievērojot šo noteikumu 11.punktu, nevar iegūt vai saņemt visu nepieciešamo informāciju, lai sagatavotu pārskatu.

15. Starptautiskas uzņēmumu grupas sastāvā esošai vienībai, kurai saskaņā ar šo noteikumu 10.punktu ir pienākums sagatavot pārskatu, nav pienākums sagatavot pārskatu attiecībā uz pārskata fiskālo gadu, ja starptautiska uzņēmumu grupa, kuras sastāvā tā ir, attiecībā uz šādu pārskata fiskālo gadu ir sagatavojusi un sniegusi pārskatu, izmantojot aizstājējmātes uzņēmumu, kas pārskatu iesniedz tās nodokļu vajadzībām izvēlētās rezidences valsts vai teritorijas kompetentajā iestādē, ievērojot šo noteikumu 9.punktā noteikto termiņu, un, kas gadījumā, ja aizstājējmātes uzņēmums nodokļu vajadzībām ir rezidents ārpus Eiropas Savienības esošā valstī vai teritorijā, atbilst šādiem nosacījumiem:

15.1. aizstājējmātes uzņēmuma nodokļu vajadzībām izvēlētās rezidences valstī vai teritorijā ir noteikts pienākums sagatavot un iesniegt pārskatus;

15.2. pārskata sniegšanas laikā ir spēkā esošs attiecīgs kompetentās iestādes līgums ar aizstājējmātes uzņēmuma nodokļu vajadzībām izvēlētās rezidences valsti;

15.3. aizstājējmātes uzņēmuma nodokļu vajadzībām izraudzītās rezidences valsts vai teritorijas kompetentā iestāde nav paziņojusi Valsts ieņēmumu dienestam par sistēmisku traucējumu;

15.4. aizstājējmātes uzņēmuma nodokļu vajadzībām izvēlētās rezidences valsts vai teritorija no sastāvā esošas vienības, kuras rezidence nodokļu vajadzībām ir tās valstī vai teritorijā, ne vēlāk kā līdz pārskata fiskālā gada pēdējai dienai, ir saņēmusi paziņojumu, ka tā ir aizstājējmātes uzņēmums;

15.5. Valsts ieņēmumu dienests ir saņēmis šo noteikumu 16.punktā minēto paziņojumu.

16. Jebkura starptautiskas uzņēmumu grupas sastāvā esoša vienība, kura nodokļu vajadzībām ir rezidents Latvijas Republikā, ne vēlāk kā pārskata fiskālā gada pēdējā dienā paziņo Valsts ieņēmumu dienestam, vai tā ir mātes uzņēmums vai aizstājējmātes uzņēmums, vai arī starptautiskas uzņēmumu grupas sastāvā esoša vienība, kurai saskaņā ar šo noteikumu 10.punktu ir pienākums sagatavot pārskatu. Šajā punktā noteikto informāciju par pirmo pārskata fiskālo gadu, kas sākas 2016.gada 1.janvārī, paziņo līdz 2017.gada 31.augustam.

17. Starptautiskas uzņēmumu grupas sastāvā esoša vienība, kura nodokļu vajadzībām ir rezidents Latvijas Republikā un nav ne mātes uzņēmums, ne aizstājējmātes uzņēmums, ne tāda starptautiskas uzņēmumu grupas sastāvā esoša vienība, kurai saskaņā ar šo noteikumu 10.punktu ir pienākums sagatavot pārskatu, ne vēlāk kā pārskata fiskālā gada pēdējā dienā paziņo Valsts ieņēmumu dienestam par pārskatu sniedzošā subjekta identitāti un rezidenci nodokļu vajadzībām. Šajā punktā noteikto informāciju par pirmo pārskata fiskālo gadu, kas sākas 2016.gada 1.janvārī, paziņo līdz 2017.gada 31.augustam.

**3. Pārskata aizpildīšanas vispārīgie noteikumi**

18. Pārskatā visas summas norāda *euro* un centos*.*

19. Pārskats aptver pārskatu sniedzošās starptautiskas uzņēmumu grupas fiskālo gadu. Attiecībā uz sastāvā esošajām vienībām pēc pārskatu sniedzošās starptautiskas uzņēmumu grupas ieskatiem pārskatā atspoguļo šādu informāciju:

19.1. informāciju par attiecīgo sastāvā esošo vienību fiskālo gadu, kas beidzas tajā pašā dienā, kad beidzas pārskatu sniedzošās starptautiskas uzņēmumu grupas fiskālais gads, vai kas beidzas 12 mēnešu laikā pirms minētā datuma;

19.2. informāciju par visām attiecīgajām sastāvā esošajām vienībām, par kurām sniegts pārskats pārskatu sniedzošās starptautiskas uzņēmumu grupas fiskālajā gadā.

20. Pārskata aizpildīšanai katru gadu izmanto vienus un tos pašus datu avotus, ievērojot sekojošo:

20.1. kā datu avotus var izvēlēties izmantot datus no tās konsolidācijas pārskatu dokumentu kopuma, atsevišķa subjekta obligātajiem gada pārskatiem, regulatīviem finanšu pārskatiem vai iekšējiem vadības pārskatiem;

20.2. datus, kas iekļaujami pārskatā saskaņā ar pielikuma 1.tabulu (ieņēmumi, peļņa, nodokļi), nav nepieciešams saskaņot ar konsolidēto gada pārskatu;

20.3. ja pārskata sagatavošanai izmanto atsevišķu subjektu gada pārskatus, visas summas izsaka *euro* atbilstoši vidējam maiņas kursam attiecīgajā gadā, ko norāda arī pārskata sadaļā “Papildu informācija” (*pielikuma 3.tabula*). Nav jāveic korekcijas saistībā ar dažādās nodokļu valstīs vai teritorijās piemēroto finanšu pārskatu posteņu novērtēšanas principu un noteikumu atšķirībām.

1. **Pārskata aizpildīšanas speciālie noteikumi**

21. Pārskata sadaļas “Pārskats par ienākumu sadali, nodokļiem un saimnieciskās darbības veidiem sadalījumā pa valstīm vai teritorijām nodokļu vajadzībām” ailes, pamatojoties uz šo noteikumu pielikuma 1.tabulu, aizpilda šādā kārtībā:

21.1. 1.ailē “Rezidences valsts vai teritorija nodokļu vajadzībām” norāda visas valstis un teritorijas, kurās starptautiskas uzņēmumu grupas sastāvā esošas vienības ir rezidenti nodokļu vajadzībām. Iekļauj atsevišķu rindu visām starptautiskas uzņēmumu grupas sastāvā esošajām vienībām, kuras pārskatu sniedzošā starptautiska uzņēmumu grupa neuzskata par nevienas nodokļu jurisdikcijas rezidentiem nodokļu vajadzībām. Ja starptautiskas uzņēmumu grupas sastāvā esoša vienība ir rezidents vairāk nekā vienā valstī vai teritorijā nodokļu vajadzībām, tad, lai noteiktu nodokļu rezidenci, piemēro izšķirošo starptautisko līgumu. Ja nepastāv piemērojams starptautisks līgums, pārskatu par starptautiskas uzņēmumu grupas sastāvā esošo vienību sniedz starptautiskas uzņēmumu grupas sastāvā esošās vienības faktiskās vadības vietas nodokļu jurisdikcijā. Faktiskās vadības vietu nosaka ar starptautiski pieņemtiem standartiem;

21.2. trijās ailēs ar kopīgu virsrakstu “Ieņēmumi” norāda visu starptautiskas uzņēmumu grupas sastāvā esošo vienību ieņēmumu (ieņēmumi no krājumu un īpašumu pārdošanas, pakalpojumiem, honorāriem, procentiem, prēmijām un jebkuras citas summas, bet neietver maksājumus, kas saņemti no citām sastāvā esošajām vienībām un ko uzskata par dividendēm maksātāja nodokļu vajadzībām izvēlētajā valstī vai teritorijā) summu attiecīgajā nodokļu vajadzībām izvēlētajā valstī vai teritorijā;

21.2.1 ailē “saistītās puses” norāda tos ieņēmumus, kas radušies darījumos ar saistītām vienībām;

21.2.2. ailē “nesaistītās puses” norāda tos ieņēmumus, kas radušies darījumos ar neatkarīgām vienībām;

21.2.3. ailē “kopā” norāda noteikumu 21.2.1 un 21.2.2.apakšpunktā minēto aiļu kopsummu;

21.3. 5.ailē “Peļņa (zaudējumi) pirms ienākuma nodokļa nomaksas” norāda peļņas (zaudējumu) summu pirms ienākuma nodokļa nomaksas attiecībā uz visām starptautiskas uzņēmumu grupas sastāvā esošajām vienībām, kuru rezidence nodokļu vajadzībām atrodas attiecīgajā valstī vai teritorijā. Peļņa (zaudējumi) pirms ienākuma nodokļa nomaksas ietver visus ārkārtas ienākumu un izdevumu posteņus;

21.4. 6.ailē “Nomaksātais ienākuma nodoklis (pēc kases principa)”pārskatu sniedzošā starptautiska uzņēmumu grupa uzrāda ienākuma nodokļa summu, ko par attiecīgo fiskālo gadu faktiski samaksājušas visas sastāvā esošās vienības, kuru rezidences valsts vai teritorija nodokļu vajadzībām atrodas attiecīgajā nodokļu vajadzībām izvēlētajā rezidences valstī vai teritorijā. Nomaksātie nodokļi ietver pēc kases principa nomaksātus nodokļus, ko sastāvā esošās vienības samaksājušas nodokļu vajadzībām izvēlētajā rezidences valstī vai teritorijā un visām citām valstīm vai teritorijām. Nomaksātie nodokļi ietver ieturētos nodokļus, ko citas vienības (saistītie uzņēmumi un neatkarīgie uzņēmumi) samaksājuši attiecībā uz starptautiskas uzņēmumu grupas sastāvā esošo vienību maksājumiem (piemēram, ja vienība, kas ir rezidents nodokļu vajadzībām izvēlētā rezidences valstī A, saņem procentus citā valstī B, vienībai ir jānorāda nodoklis, kas ieturēts valstī B);

21.5. 7.ailē “Uzkrātais ienākuma nodoklis - kārtējais gads” norāda kārtējos uzkrātos nodokļu izdevumus, kas uzrādīti attiecībā uz visu to starptautiskas uzņēmumu grupas sastāvā esošo vienību ar nodokli apliekamo peļņu vai zaudējumiem pārskata gadā, kuru rezidence nodokļu vajadzībām atrodas attiecīgajā nodokļu jurisdikcijā. Kārtējie nodokļu izdevumi atspoguļo tikai kārtējā gada darījumus un neietver atliktos nodokļus vai rezerves neskaidrām nodokļu saistībām;

21.6. 8.ailē “Pamatkapitāls” norāda visu to starptautiskas uzņēmumu grupas sastāvā esošo vienību pamatkapitāla summu, kuru rezidence nodokļu vajadzībām atrodas attiecīgajā valstī vai teritorijā. Attiecībā uz pastāvīgajām pārstāvniecībām pamatkapitālu norāda tā juridiskā persona, kura pastāvīgā pārstāvniecība tā ir, ja vien pastāvīgās pārstāvniecības nodokļu vajadzībām izvēlētajā rezidences valstī vai teritorijā regulatīviem nolūkiem nav noteikta kapitāla prasība;

21.7. 9.ailē “Uzkrātie ienākumi” norāda visu to starptautiskas uzņēmumu grupas sastāvā esošo vienību kopējo uzkrāto ienākumu summu gada beigās, kuru rezidences valsts nodokļu vajadzībām atrodas attiecīgajā nodokļu vajadzībām izvēlētajā rezidences valstī vai teritorijā. Attiecībā uz pastāvīgajām pārstāvniecībām uzkrātos ienākumus uzrāda tā juridiskā persona, kura pastāvīgā pārstāvniecība tā ir;

21.8. 10.ailē “Darbinieku skaits” norāda visu to starptautiskas uzņēmumu grupas sastāvā esošo vienību darbinieku kopējo skaitu ar pilnslodzes ekvivalentu (*FTE*), kuru rezidence nodokļu vajadzībām atrodas attiecīgajā valstī vai teritorijā. Darbinieku skaitu var uzrādīt uz gada beigām vai, pamatojoties uz vidējo gada nodarbinātības līmeni vai jebkuru citu pamatu, kas konsekventi piemērots dažādās nodokļu vajadzībām izvēlētās rezidences valstīs vai teritorijās katru gadu. Šajā nolūkā neatkarīgus līgumslēdzējus, kas piedalās starptautiskas uzņēmumu grupas sastāvā esošās vienības parastajā saimnieciskajā darbībā, var uzrādīt kā darbiniekus. Saprātīga darbinieku skaita noapaļošana vai tuvināšana ir pieļaujama ar noteikumu, ka šāda noapaļošana vai tuvināšana būtiski nekropļo darbinieku relatīvo sadalījumu dažādajās nodokļu valstīs vai teritorijās. Konsekventu pieeju piemēro starp subjektiem katru gadu;

21.9. 11.ailē “Materiālie aktīvi, kas nav skaidra nauda un tās ekvivalenti” norāda visu to starptautiskas uzņēmumu grupas sastāvā esošo vienību materiālo aktīvu neto bilances vērtības summu, kuru rezidences valsts nodokļu vajadzībām atrodas attiecīgajā nodokļu vajadzībām izvēlētajā rezidences valstī vai teritorijā. Attiecībā uz pastāvīgām pārstāvniecībām aktīvus uzrāda, atsaucoties uz to rezidences valsti vai teritoriju nodokļu vajadzībām, kurā atrodas pastāvīgā pārstāvniecība. Materiālie aktīvi šim nolūkam neietver skaidru naudu vai tās ekvivalentus, nemateriālos aktīvus vai finanšu aktīvus.

22. Pārskata sadaļas “Saraksts ar visām starptautiskas uzņēmumu grupas sastāvā esošajām vienībām, kuras iekļautas katrā apkopojumā dalījumā pa nodokļu vajadzībām izvēlētām rezidences valstīm un teritorijām” ailes, pamatojoties uz šo noteikumu pielikuma 2.tabulu, aizpilda šādā kārtībā:

22.1. 1.aili “Rezidences valsts vai teritorija nodokļu vajadzībām” aizpilda atbilstoši šo noteikumu 21.1.apakšpunktā norādītajam;

22.2. 2.ailē “Starptautiskas uzņēmumu grupas sastāvā esošās vienības nosaukums”dalījumā pa rezidences valstīm un teritorijām nodokļu vajadzībām iekļauj visas tās starptautiskas uzņēmumu grupas sastāvā esošās vienības, kuru rezidence nodokļu vajadzībām atrodas attiecīgajā valstī vai teritorijā, norādot to nosaukumu. Pastāvīgās pārstāvniecības iekļauj atbilstoši tai rezidences valstij vai teritorijai nodokļu vajadzībām, kurā atrodas pastāvīgā pārstāvniecība, un norāda vienību, kuras pastāvīgā pārstāvniecība tā ir;

22.3. 3.ailē “Izveidošanas vai reģistrācijas vietas valsts vai teritorija, ja tā atšķiras no rezidences valsts vai teritorijas nodokļu vajadzībām” norāda tās valsts vai teritorijas nosaukumu, saskaņā ar kuras tiesību aktiem starptautiskas uzņēmumu grupas sastāvā esošā vienība ir izveidota vai reģistrēta, ja tā atšķiras no rezidences valsts vai teritorijas nodokļu vajadzībām;

22.4. pārējās ailēs ar kopējo nosaukumu “Galvenais(-ie) saimnieciskās darbības veids(-i)”, norāda starptautiskas uzņēmumu grupas sastāvā esošās vienības galveno(-os) saimnieciskās darbības veidu(-us) attiecīgajā nodokļu vajadzībām izvēlētajā rezidences valstī vai teritorijā.

23. Pārskata sadaļā “Papildu informācija” (*pielikuma 3.tabula*) sniedz īsu aprakstu par datu avotiem, kas izmantoti, sagatavojot pārskatu. Ja katru gadu izmantoto datu avotu maina, jāsniedz informācija par tā maiņas iemesliem un sekām.

1. **Pārskata iesniegšanas, izskatīšanas un nosūtīšanas kārtība**

24. Lai iesniegtu pārskatu, Valsts ieņēmumu dienesta elektroniskās deklarēšanas sistēmas lietotājs dokumentu grupā izvēlas dokumentu “Starptautiskas uzņēmumu grupas pārskats par katru valsti” un ievada datus atbilstoši Valsts ieņēmumu dienesta elektroniskās deklarēšanas sistēmā norādītajiem izvēles kritērijiem.

25. Valsts ieņēmumu dienests 15 mēnešu laikā pēc tās starptautiskas uzņēmumu grupas fiskālā gada pēdējās dienas, uz kuru attiecas pārskats, nodrošina no pārskatu sniedzoša subjekta saņemtās informācijas nosūtīšanu attiecīgās iesaistītās valsts kompetentajai iestādei, kurā, pamatojoties uz pārskatā norādīto informāciju, viena vai vairākas starptautiskas uzņēmumu grupas sastāvā esošās vienības ir rezidenti nodokļu vajadzībām vai kurā tām piemēro nodokli par saimnieciskās darbības veikšanu, kas veikta ar pastāvīgas pārstāvniecības starpniecību.

26. Ja Valsts ieņēmumu dienests konstatē, ka pārskatu sniedzošās vienības sniegtā informācija ir kļūdaina, nepilnīga vai citādi neatbilst prasībām, Valsts ieņēmumu dienests pēc iespējas ātrāk, bet ne vēlāk kā 20 darbdienu laikā pēc neatbilstības konstatēšanas, izmantojot Valsts ieņēmumu dienesta elektroniskās deklarēšanas sistēmu, informē par to pārskatu sniedzošo vienību.

27. Pārskatu sniedzoša vienība divu mēnešu laikā pēc šo noteikumu 26.punktā minētās informācijas saņemšanas no Valsts ieņēmumu dienesta iesniedz pieprasīto vai laboto informāciju, izmantojot Valsts ieņēmumu dienesta elektroniskās deklarēšanas sistēmu.

28. Ja pārskatu sniedzošai vienībai šo noteikumu 27.punktā minētajā termiņā nav iespēju sniegt šo noteikumu 26.punktā minēto informāciju, pārskatu sniedzošā vienība pēc iespējas ātrāk, bet ne vēlāk, kā divu mēnešu laikā pēc informācijas saņemšanas no Valsts ieņēmumu dienesta informē Valsts ieņēmumu dienestu par informācijas neiesniegšanas iemesliem un paredzamo informācijas iesniegšanas datumu.

**6. Noslēguma jautājumi**

29. Piemērojot šo noteikumu 25.punktu, Valsts ieņēmumu dienests veic apmaiņu ar pārskatiem par pirmo pārskata fiskālo gadu, kas sākas 2016.gada 1.janvārī, 18 mēnešu laikā pēc pārskata fiskālā gada pēdējās dienas.

30. Valsts ieņēmumu dienests reizi gadā nosūta Eiropas Komisijai gada novērtējumu par pārskatu apmaiņas efektivitāti, kā arī informāciju par sasniegtajiem praktiskajiem rezultātiem.

**Informatīva atsauce uz Eiropas Savienības direktīvu**

Noteikumos iekļautas tiesību normas, kas izriet no Padomes 2016. gada 25. maija direktīvas (ES) 2016/881, ar ko direktīvu 2011/16/ES groza attiecībā uz obligāto automātisko informācijas apmaiņu nodokļu jomā.

Finanšu ministre D.Reizniece-Ozola